觀魚歌
作者：白玉蟾
朝代：宋

paragraphs: 君不見東海有鯉釣不上，馮夷翻江春浩蕩。
漁者歸舟載月明，一聲雷震桃花浪。
又不見北溟有鯤能吞舟，浪屋濤山相拍浮。
忽朝擊水三千里，九萬扶摇吳葉秋。
道人放浪游太乙，一泓寒玉浸春碧。
十丈晴波何浄明，百尾巨魚自跳躑。
錦鱗鐵鬣紅玉鬐，珠齒冰腮紫金脊。
綠玻瓈裏飛璚梭，碧琉璃中擲金尺。
吾疑漢室曾漏網，否則禹門曾點額。
釣臺千古松風寒，渭水一竿霜月白。
子産之意徒洋洋，庚氏之呼可策策。
有時聽琴躍水心，有時認履伏池側。
古人觀棠有何心，今朝鑑止輸閑客。
群魚群魚聽我語，太乙真人在何許。
尚埋頭角守污池，不展爪牙上星渚。
種成紅杏不騎去，留向人間作霖雨。